
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, DE DISCIPLINĂ ŞI IMUNITĂŢI
	
	


                                                                                                        Bucureşti, 26 martie 2019

                                                                               Pl-x 24/2019          

AVIZ

asupra

Propunerii legislative pentru completarea alin.(1) al art.3 din Legea nr.61/1993 privind alocația de stat pentru copii

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu Propunerea legislativă pentru completarea alin.(1) al art.3 din Legea nr.61/1993 privind alocația de stat pentru copii, trimisă cu adresa nr. Pl-x 24 din 6 februarie 2019, înregistrată cu nr.4c-13/68 din 7 februarie 2019.
Senatul, în calitate de primă Cameră sesizată, a respins iniţiativa legislativă în şedinţa din ziua de 4 februarie 2019.

Camera Deputaţilor este Cameră decizională, în conformitate cu prevederile art. 75 alin. (1) şi (3) din Constituţia României, republicată şi ale art. 92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare.

Propunerea legislativă are ca obiect de reglementare modificarea art.3 alin.(1) din Legea nr.61/1993 privind alocația de stat pentru copii, republicată, cu modificările și completările ulterioare, în sensul introducerii unei norme vizând majorarea, începând cu data de 1 ianuarie 2019, a valorii alocației cu indicele anual de inflație, pentru a menține cuantumul acesteia la aceeași valoare de piață.

Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut propunerea legislativă în şedinţa din 26 martie 2019.

Membrii comisiei au examinat iniţiativa legislativă supusă avizării, expunerea de motive, punctul de vedere al Guvernului României transmis prin adresa cu nr.2071 din 5 noiembrie 2018, conform căruia Guvernul nu susține adoptarea propunerii legislative în forma prezentată, avizul favorabil al Consiliului Economic și Social, transmis prin adresa cu nr.5025 din 3 octombrie 2018 şi avizul favorabil cu observaţii şi propuneri al Consiliului Legislativ, transmis prin adresa cu nr.997 din 17 octombrie 2018.

În urma dezbaterilor, Comisia juridică, de disciplină şi imunităţi a hotărât, cu majoritate de voturi, avizarea negativă a Propunerii legislative pentru completarea alin.(1) al art.3 din Legea nr.61/1993 privind alocația de stat pentru copii.
În raport de obiectul şi conţinutul reglementării, propunerea legislativă face parte din categoria legilor organice, fiind incidente dispozițiile art.73 alin.(3) lit.p) din Constituția României, republicată.

